CATHLEEN : ( bjánalega hissa ) . Hefurðu fengið þér af meðalinu ? Það gerði þig svo skrýtna frú . Ef ég vissi ekki betur myndi ég halda að þú hefðir kíkt í glas . MARY : ( dreymandi ) . Það drepur sársaukann . Þú ferð afturábak þangað til að þú ert komin svo langt að hann nær ekki til þín . Það eina sem er raunverulegt er liðna tíðin þegar maður var hamingjusamur . ( Hún þagnar - síðan breytist hún í öllu látæði sínu og andlitssvipurinn líkt og orð hennar hefðu verið seiðþula sem kallaði aftur fram hamingjuna . Hún sýnist yngri . Það ljær henni blæ af saklausri klausturskólastúlku sem leikur um hana , og hún brosir feimnislega . ) Ef þér finnst herra Tyrone laglegur núna , þá hefðirðu átt að sjá hann þegar ég hitti hann fyrst . Hann hafði orð á sér fyrir að vera einn af glæsilegustu mönnum landsins . Stúlkurnar í Klaustrinu , sem höfðu séð hann leika , eða séð ljósmyndirnar af honum , töluðu í óráði um hann . Þú veizt að hann var þá svo mikill draumaprins og kvennagull leiksviðsins . Konurnar hópuðust að útgöngudyrum leikaranna , til þess eins að sjá hann koma út . Þú getur rétt ímyndað þér hvað ég var spennt þegar faðir minn skrifaði mér um það að hann og James Tyrone væru orðnir vinir , og að ég myndi hitta hann þegar ég kæmi heim í páskafríinu . Ég sýndi öllum stelpunum bréfið og það var ekki lítið sem þær voru öfundsjúkar ! Fyrst fór faðir minn með mig að sjá hann leika . Það var leikrit um frönsku stjórnarbyltinguna og aðalhlutverkið það var aðalsmaður . Ég hafði ekki augun af honum . Ég grét þegar honum var varpaði í fangelsið - og svo varð ég bálvond út í sjálfa mig af því að ég var svo hrædd um að verða rauð um augun og nefið líka . Faðir minn hafði sagt að við myndum fara á bak við í búningsherbergið hans strax eftir sýninguna , sem við og gerðum .